钦定古今图书集成/方舆汇编/职方典/第1372卷 > 《思亭记》张纮
## 钦定古今图书集成/方舆汇编/职方典/第1372卷 > 《思亭记》张纮

甲午至和改元之岁春三月，予受命持符于雷，因目
郡之艮有堂曰宴寂，堂之北有亭曰嘉会。岭表雷阳
尤热，常以朝衙吏，退乃食息于堂，憩安于亭，镇日纳
凉，而无倦怠。以至批玩典籍，撰合药饵，无不在斯。讼
庭閴然，吏亦归食。一日四顾周览，乃命芟去芜莽，完
葺墙壁。退而叹曰：“阖境生聚仅三万，何政闲事简之
如是耶？”因思而得之。擎雷去上都几万里，海隅风气
与中华迥异，然而田畴盈眺，绿阴蔽野，民居其间，凿
井耕田，以食以养。日晡为市，市间有廊，各贸有无，交
易而退，所以泉货少流于民间，民亦少贮于财货，故
其俗得乎真淳之性也。自汉降附之后，居斯任者，但
守职局，班诏条而已，故其官绝无劳扰之事。然则𥳑
者无他，良由民情真淳，官无劳扰耳。以此常惧海滨
边俗，急之则散，漫之则怠，散则怨生，怠则妄起，宁无
思乎？故俯而思之曰：“政𥳑则身闲，身闲则心纵，心纵
则放逸，放逸之生，则无所不至矣。”或耽于燕饮，或务
于嬉游，或任于性情，或肆于凌侮，千状万态，率由兹
生，固惟思乎？《诗》曰：“思无邪。”《易》之《艮象》曰：“君子以思，不
出其位。”《既济》之象曰：“君子以思患而豫防之。”季文子
三思而后行。今予之为或偶燕乐，心弛体恣，得不思
夫无邪者乎？居官守职，不陵不援，得不思夫不出其
位者乎？剸断民政，临事裁制，得不思夫患而豫防者
乎？总此三者存于心，得不三思而后行乎？予昼居于
是，宴食于是，聚同僚于是，事无巨细，盍研诸虑而审
思之。因谓僚友曰：“吾侪同官异乡，各逾万里，苟能以
是常志于心，虽天门辽远，亦何悔吝之及焉？吾侪勉
之。”皆曰：“已闻命矣。”于是革其亭扁而名之曰《思》，革其
堂扁而名之曰《燕食》，亦欲垂戒勗不忘于心也。亭之
建，自有梁记，故不志。独志其名亭者，幸无诮焉。